## Pravilnik o posebnim metodama kontrole u okviru nacionalnih programa kontrole salmonele u peradi

### NN 72/2008 (23.6.2008.), Pravilnik o posebnim metodama kontrole u okviru nacionalnih programa kontrole salmonele u peradi

# MINISTARSTVO POLJOPRIVREDE, RIBARSTVA I RURALNOG RAZVOJA

**2400**

Na temelju članka 17. stavka 3. Zakona o veterinarstvu (»Narodne novine«, broj
41/07) ministar poljoprivrede, ribarstva i ruralnog razvoja donosi

## PRAVILNIK

### O POSEBNIM METODAMA KONTROLE U OKVIRU NACIONALNIH PROGRAMA KONTROLE SALMONELE U PERADI1

Članak 1.

Ovim Pravilnikom utvrđuju se određena pravila za upotrebu antimikrobnih
sredstava i cjepiva u okviru nacionalnih programa kontrole u skladu s člankom 5.
Pravilnika za kontrolu salmonela i drugih određenih uzročnika zoonoza koji se
prenose hranom (»Narodne novine«, broj 105/05)2.

UPOTREBA ANTIMIKROBNIH SREDSTAVA

Članak 2.

1) Nije dopušteno korištenje antimikrobnih sredstava kao posebnih metoda
kontrole salmonele u peradi.
2) Iznimno od stavka 1. ovoga članka i pod uvjetima određenim u točkama (a), (b)
i (c) ovoga stavka te stavkom 3. ovoga članka, antimikrobna sredstva odobrena u
skladu s člankom 5. posebnog propisa o veterinarsko-medicinskim proizvodima3 ili
člankom 3. posebnog propisa kojim se utvrđuju postupci za odobravanje i nadzor
lijekova za ljudsku i veterinarsku uporabu i kojom se osniva EMEA4 mogu se
koristiti u sljedećim iznimnim slučajevima:
(a) u peradi koja pokazuje kliničke znakove infekcije salmonelom koji vjerojatno
uzrokuju tim životinjama nepotrebne patnje; zaražena jata liječena antimikrobnim
sredstvima i dalje se smatraju zaraženima salmonelom; u rasplodnim jatima moraju
se poduzeti odgovarajuće mjere za smanjenje, što je više moguće, rizika od
širenja salmonele preko potomstva;
(b) očuvanje vrijednog genetskog materijala u rasplodnim jatima radi stvaranja
novih jata slobodnih od salmonele, uključujući i »elitna jata«, jata ugroženih
pasmina i jata namijenjena istraživanjima; piliće izležene iz rasplodnih jaja
peradi liječene antimikrobnim sredstvima potrebno je u fazi uzgoja podvrgnuti
uzorkovanju svaka dva tjedna putem sheme čiji je cilj otkrivanje 1 %
prevalencije odgovarajućeg serotipa salmonele uz 95%-tnu razinu sigurnosti;
(c) odobrenje koje dodjeljuje nadležno tijelo za svaki pojedini slučaj u svrhu
liječenja drugih bolesti osim kontrole salmonele u jatu sumnjivom da je zaraženo
salmonelom, a posebno na temelju epidemiološkog istraživanja izbijanja bolesti
prenosivih hranom ili otkrivanja salmonele u valionici ili na gospodarstvu;
liječenje životinja bez prethodnog odobrenja nadležnog tijela u izvanrednim
situacijama, pri čemu ovlašteni veterinar iz članka 2. točke (c) Pravilnika o
službenim kontrolama hrane životinjskog podrijetla (»Narodne novine«, broj
99/07)5 mora prije početka liječenja uzeti uzorke, a liječenje odmah prijaviti
nadležnom tijelu; jata se smatraju zaraženima salmonelom ako se uzorkovanje ne
izvrši u skladu s odredbama ovoga stavka.
3) Nad upotrebom antimikrobnih sredstava mora se provoditi nadzor o kojem se
mora izvijestiti nadležno tijelo. Antimikrobna sredstva moraju se, kad god je to
moguće, koristiti na temelju bakteriološke pretrage i antibiograma.
4) Odredbe ovoga članka ne primjenjuju se na sredstva, mikroorganizme ili
pripravke odobrene za upotrebu kao dodatci hrani za životinje u skladu s člankom
3. Pravilnika o dodatcima hrani za životinje (»Narodne novine«, broj 9/07)6.

KORIŠTENJE CJEPIVA

Članak 3.

1) Nije dopušteno korištenje živih cjepiva protiv salmonele u okviru nacionalnih
programa kontrole, osim ako proizvođač cjepiva osigura odgovarajuću metodu za
bakteriološko razlikovanje terenskih od cjepnih sojeva salmonele.
2) Nije dopušteno korištenje živih cjepiva protiv salmonele u okviru nacionalnih
programa kontrole u konzumnih nesilica tijekom proizvodnje, osim ako je dokazana
neškodljivost njihove upotrebe i ako su ta cjepiva odobrena u tu svrhu u skladu
s posebnim propisom o veterinarsko-medicinskim proizvodima7.
3) Programi cijepljenja protiv Salmonellae Enteritidis, za smanjenje izlučivanja
bakterija i kontaminacije jaja, moraju se primijeniti na sve konzumne nesilice
najmanje tijekom uzgoja najkasnije od 1. siječnja 2010. godine, a sve dok se ne
dokaže, na temelju rezultata osnovne studije provedene u skladu s posebnim
propisom o osnovnoj studiji8 ili na temlju monitoringa radi provjere ostvarenosti
cilja utvrđenog u skladu s člankom 4. stavkom 1. Pravilnika za kontrolu
salmonela i drugih određenih uzročnika zoonoza koji se prenose hranom (»Narodne
novine« broj 105/05)9, da je prevalencija salmonela ispod 10 %.
4) Iznimno od stavka 3. ovoga članka, cijepljenje nije obvezno na gospodarstvu
ukoliko je nadležno tijelo utvrdilo:
– da se na gospodarstvu za uzgoj i na gospodarstvu na kojemu se proizvode jaja
provode zadovoljavajuće preventivne mjere, i
– da su rezultati pretraživanja na Salmonella Enteritidis na gospodarstvu za
uzgoj i gospodarstvu za proizvodnju tijekom 12 mjeseci prije useljenja životinja
dali negativne rezultate.

Članak 4.

Odredbe ovoga Pravilnika primjenjuju se na na sve populacije peradi navedene u
Dodatku I. stupcu 5. Pravilnika za kontrolu salmonela i drugih određenih
uzročnika zoonoza koji se prenose hranom (»Narodne novine« broj 105/05)10.

PRIJELAZNE I ZAVRŠNE ODREDBE

Članak 5.

1) Posebni propis o veterinarsko-medicinskim proizvodima iz članka 2. stavka 2.
i članka 3. stavka 2. ovoga Pravilnika bit će donesen do 31. prosinca 2008.
godine.
2) Posebni propis kojim se utvrđuju postupci za odobravanje i nadzor lijekova za
ljudsku i veterinarsku uporabu i kojom se osniva EMEA iz članka 2. stavka 2.
ovoga Pravilnika bit će donesen danom pristupanja Republike Hrvatke EU.
3) Posebni propis o osnovnoj studiji iz članka 3. stavka 3. ovoga Pravilnika bit
će donesen do 31. prosinca 2008. godine.

Članak 6.

Danom stupanja na snagu ovoga Pravilnika prestaje važiti Pravilnik o mjerama za
suzbijanje i iskorjenjivanje salmoneloze peradi (»Narodne novine«, broj 53/93).

STUPANJE NA SNAGU

Članak 7.

1) Ovaj Pravilnik stupa na snagu 1. siječnja 2009. godine.
2) Subjekti u poslovanju s hranom koji izvoze ili namjeravaju izvoziti na
područje država članica EU živu perad, jaja za valjenje, jednodnevne piliće,
meso peradi, ratita i divlje peradi iz uzgoja, proizvode od peradi, jaja za
konzum, proizvode od jaja i SPF jaja obvezni su ispunjavati zahtjeve ovoga
Pravilnika od dana njegove objave.

Klasa: 011-02/08-01/1
Urbroj: 525-6-08-1
Zagreb, 16. lipnja 2008.

Ministar
**mr. sc. Božidar Pankretić**, v. r.

\_\_\_\_\_\_\_
1 Pravilnikom se preuzimaju
odredbe Uredbe Komisije (EZ) br. 1177/2006 od 1. kolovoza 2006. kojom se provodi
Uredba (EZ-a) br. 2160/2003 Europskog parlamenta i Vijeća glede zahtjeva za
upotrebu posebnih metoda kontrole u okviru nacionalnih programa kontrole
salmonele u peradi.
2 Člankom 5. Pravilnika za kontrolu salmonela i drugih određenih
uzročnika zoonoza koji se prenose hranom (»Narodne novine« br. 105/05) preuzete
su odredbe iz članka 6. Uredbe (EZ) br. 2160/2003 Europskog parlamenta i Vijeća
od 17. studenog 2003. o kontroli salmonele i drugih specifičnih zoonotskih
agenata prenosivih hranom.
3 Posebnim propisom preuzeti će se odredbe Direktive 2001/82/EC
Europskog parlamenta i Vijeća od 6. studenoga 2001. o kodeksu Zajednice koji se
odnosi na veterinarske lijekove. Rok predviđen za donošenje propisa je 31.
prosinca 2008.
4 Posebnim propisom preuzeti će se odredbe Uredbe (EZ) 726/2004
Europskog parlamenta i Vijeća od 31. ožujka 2004. kojom se utvrđuju postupci
Zajednice za odobravanje i nadzor lijekova za ljudsku i veterinarsku uporabu i
kojom se osniva Europska agencija za lijekove (dokument primjenjiv na EGP). Rok
predviđen za donošenje propisa je datum stupanja RH u EU.
5 Člankom 2. točkom (c)
Pravilnika o službenim kontrolama hrane životinjskog podrijetla (»Narodne
novine«, broj 99/07) preuzete su odredbe Uredbe 854/2004 (EC) kojom se utvrđuju
posebna pravila organizacije službenih kontrola proizvoda životinjskog
podrijetla koji su namijenjeni prehrani ljudi.
6 Člankom 3. Pravilnika o dodatcima hrani za životinje (»Narodne
novine«, broj 9/07) preuzete su odredbe članka 3. Uredbe (EZ-a) br. 1831/2003
Europskoga parlamenta i Vijeća o dodatcima hrani za životinje.
7 Posebnim propisom preuzet će se odredbe Direktive 2001/82/EC
Europskog parlamenta i Vijeća od 6. studenoga 2001. o kodeksu Zajednice koji se
odnosi na veterinarske lijekove. Rok predviđen za donošenje propisa je 31.
prosinca 2008.
8 Posebnim propisom o Osnovnoj studiji o utvrđivanju prevalencije
salmonela u jatima konzumnih nesilica vrste Gallus gallus preuzet će se odredbe
Odluke komisije 2004/665od 22. rujna 2004. o osnovnoj studiji o utvrđivanju
prevalencije salmonela u jatima konzumnih nesilica vrste Gallus gallus (dokument
broj C(2004) 3512). Rok predviđen za donošenje osnovne studije je 30. prosinca
2008.
9 Člankom 4. stavkom 1. Pravilnika za kontrolu salmonela i drugih
određenih uzročnika zoonoza koji se prenose hranom (»Narodne novine« br. 105/05)
preuzete su odredbe iz članka 4. stavka 1. Uredbe (EZ) br. 2160/2003 Europskog
parlamenta i Vijeća od 17. studenog 2003. o kontroli salmonele i drugih
specifičnih zoonotskih agenata prenosivih hranom.
10 Dodatkom I, stupcem 5. Pravilnika za kontrolu salmonela i drugih
određenih uzročnika zoonoza koji se prenose hranom (»Narodne novine« br. 105/05)
preuzete su odredbe iz Dodatka I, stupca V. Uredbe (EZ) br. 2160/2003 Europskog
parlamenta i Vijeća od 17. studenog 2003. o kontroli salmonele i drugih
specifičnih zoonotskih agenata prenosivih hranom.

Pravilnik, NN 72/2008-2400
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)